**ПРЕДЛОГ ЗАКОН ЗА ПОМИЛУВАЊЕ**

**Содржина на законот**

**Член 1**

Со овој закон се регулираат видовите помилување, дејството на помилувањето, лицата овластени за поднесување молба за помилување, како и постапката и актите на надлежните органи во врска со помилувањето.

**Примена на законот**

**Член 2**

Претседателот на Република Северна Македонија (во натамошниот текст: Претседателот) дава помилување на поименично определени лица за кривични дела предвидени со законите на Република Северна Македонија, согласно со одредбите на Кривичниот законик и одредбите на овој закон.

**Видови помилување**

**Член 3**

(1) Помилувањето се дава поименично на определено физичко лице заради:

1. потполно или делумно ослободување од издржување на казната по правосилна пресуда,
2. замена на изречената казна со поблага казна по вид и висина или со алтернативна мерка,
3. замена на алтернативната мерка со друга мерка по вид,
4. давање на предвремена рехабилитација,
5. укинување или одредување на пократко траење на правните последици на осудата и
6. укинување или одредување пократко траење на мерките за безбедност.

(2) Со помилувањето не се задира во правата на трети лица кои се засновани на пресудата.

**Дејство на помилувањето**

**Член 4**

(1) Кога со помилувањето изречената казна затвор се заменува со поблага казна по вид и висина или со алтернативна мерка или алтернативната мерка се заменува со друга мерка по вид, ќе се применат кривичните санкции пропишани со Кривичниот законик.

 (2) Предвремената рехабилитација не е ограничена со помилувањето ниту со висината на изречената казна, ниту со видот на кривичното дело за кое е изречена осудата.

(3) Правните последици на предвремената рехабилитација со помилувањето се исти со дејството на рехабилитацијата, согласно одредбите на законот со кој се уредуваат правните последици на осудата, казнената евиденција и рехабилитацијата.

 (4) Кога со помилувањето изречената казна се заменува со условна осуда, соодветно ќе се применуваат одредбите на Кривичниот законик за изрекување на условна осуда, нејзиното дејство и отповикување, со тоа што времето на проверување не може да трае повеќе од три години и што кон условната осуда не се одредува заштитен надзор, ниту на условно осудениот му се наложува исполнување на посебни обврски.

(5) Кога со помилувањето се определува бришење на осудата, бришењето не е ограничено со видот на кривичното дело, ниту со висината на изречената казна.

**Лица овластени да поднесат молба**

**Член 5**

(1) Постапката за помилување (во натамошниот текст: молба) се поведува со молба на осудениот или неговиот бранител.

(2) Молба во корист на осуденото лице, со писмена изјава за согласност на осуденото лице, може да поднесат и брачниот другар, роднина по крв во права линија, брат, сестра, посвоител, посвоеник, хранител или старател.

**Поднесување на молбата за помилување**

**Член 6**

(1) Лицата од членот 5 на овој закон, молбата може да ја поднесат по правосилноста на пресудата.

(2) Молба со која се бара предвремена рехабилитација може да се поднесе по:

1. издржана, застарена или простена казна кај осуда на казна затвор,

2. плаќање на парична казна,

3. истек на рок за проверка кај условна осуда,

4. извршување на општокорисната работа и

5. правосилност на одлуката за ослободување од казна.

 (3) Молбата не го одложува извршувањето на кривичната санкција.

**Повторување на молбата**

**Член 7**

(1) Осудено лице на кое му е изречена казна затвор во траење до три години или поблага казна, може повторно да поднесе молба по истекот на шест месеци од денот на донесување на последната одлука за помилување.

(2) Молбата на осуденото лице на кое му е изречена казна затвор во траење подолго од три години може да се повтори по една година од донесување на последната одлука за помилување.

(3) Осуденоо лице на кое му е изречена казна затвор во траење подолго од десет години затвор може повторно да поднесе молба по истекот на две години од денот на донесување на последната одлука за помилување.

**Постапување со молбата**

**Член 8**

(1) Молбата се поднесува до Министерството за правда (во натамошниот текст: Министерството). Доколку молбата е поднесена до друг орган или казнено-поправна установа, тогаш органот или казнено-поправната установа без одлагање ја доставуваат до министерството.

(2) Осудено лице кое се наоѓа на издржување казна затвор, молбата ја поднесува до Министерството преку казнено-поправната установа. Казнено–поправната установа е должна при доставување на молбата да приложи и извештај за однесувањето на осуденото лице, состојбата на неговото физичко и психичко здравје и други податоци релевантни за решавање на молбата.

(3) Казнено-поправните установи ги доставуваат молбата и извештајот од ставот (2) од овој член во рок од 30 дена од денот на приемот на молбата.

**Услови за поднесување на молбата**

**Член 9**

(1) Министерството ќе утврди дека не постојат услови за водење на постапка за помилување ако:

1. молбата е поднесена од неовластено лице,

2. молбата е поднесена пред правосилноста на пресудата (член 6 ставови (1) и (2)) од овој закон или пред истекот на роковите предвидени во и член 7 од овој закон,

3. во меѓувреме казната или другата санкцијата е извршена, освен ако со молбата се бара предвремена рехабилитација,

4. во меѓувреме настапила рехабилитација,

5. осуденото лице умрело или казната е преиначена со одлука на суд по поднесен вонреден правен лек,

6. е поднесена за дело кое не е пропишано со Кривичниот законик или друг закон.

(2) За постоење на околностите од ставот (1) од овој член, Министерството доставува писмено известување до подносителот на молбата.

(3) Писмено известување за постоење на околности од ставот (1) 1 точките 1, 2, 3, 4, 5, 6 или 7 од овој член, Министерството ќе достави до Претседателот, ако молбата е доставена до Претседателот на одлучување.

**Постапка по поднесената молба и собирање на податоци**

**Член 10**

(1) За постапување по молбата, Министерството од казнено-поправната установа, од судот кој ја изрекол пресудата, од судијата кој го спроведува извршувањето, од пробацискиот службеник и од други субјекти бара податоци кои се релевантни за составување извештај за молбата.

(2) Органите од ставот (1) од овој член задолжително, без одлагање, но најдолго во рок до 30 дена, ги доставуваат податоците кои се од значење за разгледување на молбата и составување извештај за молбата.

(3) Министерството во рок од 30 дена по добивање на податоците од ставот (2) на овој член ќе изработи извештај за молбата.

**Извештај за молбата**

**Член 11**

За молбата се составува извештај кој содржи:

1. лични податоци за осуденото лице,

2. законски назив на кривичното дело и членот од Кривичниот законик или друг закон, податоци за пресудата (назив на судот во прв и втор степен, број и датум на пресудата), податоци за обвинението, податоци за правосилно изречена санкција со наведување на околностите кои судот ги зел во предвид при изборот на видот и висината на санкцијата, како и олеснителните односно отежителните околности,

3. податоци за намалување или замена на санкцијата, амнестија или помилување,

4. податоци за надоместокот на штетата предизвикана со кривичното дело, т.е. за одземениот имот и имотна корист или конфискација,

5. податоци за претходна осудуваност (за кои кривични дела, на која санкција и дали санкцијата е извршена),

6. податоци за други кривични постапки што се во тек,

7. податоци за здравствена состојба на осуденото лице и неговите семејни и лични прилики,

8. податоци за извршување на казната (каде се извршува казната, кога почнало извршувањето и кога е очекуваниот истек на казната), а за лицето кое не е упатено на извршување на казната податоци за причините заради кои осуденото лице не е упатено на издржување на казната и до кога е одложено времето за извршување, како и дали осуденото лице е на условен отпуст и до кога,

9. податоци за однесување на осуденото лице (придржување на правилата и наредбите на управата на казнено-поправната установа, односот кон другите осудени лица и вработените, погодностите и мерките за построго казнување и сл.) и

10. стручна оценка за личните својства на осуденото лице, стручната проценка за склоноста за повторување на кривичното дело и оценка за тоа во која мерка извршениот дел на казната влијаел на осуденото лице.

**Комисија за помилување во Министерство за правда**

**Член 12**

(1) Министерот за правда формира Комисија за помилување во рамките на Министерството

(2) Комисија за помилување во Министерството е составена од министерот за правда кој е член по службена должност и шест членови со мандат од четири години. Со Комисијата за помилување во Министерството претседава министерот за правда.

(3) Членовите на Комисија за помилување во Министерството ги назначува министерот за правда по објавен јавен повик на веб страницата на Министерството. Членовите на Комисија за помилување во Министерството се назначуваат од редот на истакнати стручњаци со професионално работно искуство во областа од најмалку 10 години, од кои тројца се од областа на правото и по еден од областа на медицината, психологијата и социологијата.

(4) Членовите на Комисија за помилување во Министерството имаат право на месечен надоместок во висина од една просечната месечна исплатена нето плата по вработен, за претходниот месец на ниво на Републиката Северна Македонија.

(5) Административно-техничките работи на Комисијата за помилување во Министерството ги врши Министерството.

(6) Начинот на работа на Комисија за помилување во Министерството се уредува со подзаконски акт што го донесува миинистерот за правда.

**Работа на комисијата за помилување во Министерство за правда**

**Член 13**

(1) Извештајот за молбата со списите се доставуваат на Комисијата за помилување во Министерството.

(2) Комисијата за помилување во Министерството подготвува писмено образложено мислење за молбата кое министерството заедно со извештајот за молбата ги доставува до Претседателот во рок од 30 дена од приемот на извештајот за молбата.

(3) Седниците на Комисијата за помилување во Министерството се одржуваат по потреба, а најмалку еднаш во месецот.

(4) Комисијата за помилување во Министерството работи и одлучува со кворум од четири члена.

(5) Комисијата за помилување во Министерството одлуките ги донесува со мнозинство гласови од вкупниот број членови.

(6) Членовите на Комисијата за помилување во Министерството, како и овластените лица од Министерството вклучени во работата на Комисијата за помилување во Министерството се должни да ги чуваат како тајна податоците до кои дошле во текот на својата работа, а кои претставуваат лични податоци или класифицирани информации, во согласност со закон.

**Член 14**

**Комисија за помилување кај Претседателот**

 **(1)** Претседателот може да формира Комисија за помилување како советодавно тело и ги назначува нејзините членови.

 (2) Бројот на членовите, начинот на работата и надоместокот за работата на членовите на Комисијата ги утврдува Претседателот.

**Акти на Претседателот по молбата за помилување**

**Член 15**

1. При постапувњето по молбата, Претседателот е надлежен да донесе одлука за помилување на осудено лице, одлука за одбивање на молбата за помилување на осудено лице, решение за уважување на молбата за помилување или решение за одбивање на молбата за помилување.
2. Одлуката за помилување на осудено лице содржи:
3. вид на помилувањето,
4. име, име на родител, презиме и место на живеење на осуденото лице и
5. податоци за правосилната санкција.

(3) Одлуката за помилување на осуденото лице влегува во сила со денот на донесувањето и се објавува во „Службен весник на Република Северна Македонија“, во согласност со прописите за заштита на лични податоци.

(4) Одлуката за одбивање на молбата за помилување на осуденото лице содржи: име, име на родител, презиме и место на живеење на осуденото лице. Одлуката за одбивање на молбата за помилување на осуденото лице влегува во сила со денот на донесувањето и не се објавува во „Службен весник на Република Северна Македонија“.

(5) Решението за уважување на молбата за помилување содржи:

1. име, име на родител, презиме, ЕМБГ и место на живеење на осуденото лице,
2. број и датум на изрекување на првостепената и/или второстепената пресуда и
3. видот на помилувањето.

(6) Решението за уважување на молбата за помилување влегува во сила со денот на донесувањето.

(7) Решението за одбивање на молбата за помилување содржи:

1. име, име на родител, презиме, ЕМБГ и место на живеење на осуденото лице и
2. број и датум на изрекување на првостепената и/или второстепената пресуда.

(8) Решението за одбивање на молбата за помилување влегува во сила со денот на донесувањето.

**Известување за донесените акти на Претседателот**

**Член 16**

(1) Актите од членот 15 од овој закон, Претседателот ги доставува до осуденото лице, преку Министерството.

(2) За актите од ставот (1) на овој член, Министерството го известува подносителот на молбата доколку подносителот на молбата не е осуденото лице, судот кој ја изрекол пресудата, Управата за извршување на санкции, пробацискиот службеник и судијата за извршување на санкции.

ПРЕКРШОЧНИ ОДРЕДБИ

**Член 17**

 (1) Глоба во износ од 400 евра во денарска противвредност ќе му се изрече на директорот на казнено попровната установа доколку не постапи во рокот предвиден согласно членот 8 став (3) од овој закон.

 (2) За дејствието од ставот (1) на овој член глоба во износ од 300 евра во денарска противвредност ќе му се изрече на службеното лице во казнено попровната установа.

 (3) Глоба во износ од 300 евра во денарска противвредснот ќе му се изрече на директорот на Казнено поправната установа и на службеното лице кои нема да постапат во рокот предвиден во членот 10 став (2) од овој закон.

 (4) Глоба во износ од 300 евра во денарска противвредснот ќе му се изрече на министерот за правда и на службеното лице од Министерството за правда кои нема да постапат во рокот предвиден во членот 10 став (3) од овој закон.

 (5) Глоба во износ од 300 евра во денарска противвредснот ќе им се изрече на министерот и членовите на Комисијата во Министерството за правда кои нема да постапат во рокот предвиден во членот 13 став (2) од овој закон.

ПРЕОДНИ И ЗАВРШНИ ОДРЕДБИ

**Основање на Комисијата за помилување во Министерството за правда**

**Член 18**

Министерот во рок од 30 дена од денот на влегување во сила на овој закон ќе ги назначи членовите на Комисијата за помилување во Министерството.

**Донесување подзаконски акти**

**Член 19**

Министерот во рок од 15 дена од назначувањето на членовите на Комисијата за помилување во Министерството ќе го донесе подзаконскиот акт за начинот на работа на Комисијата за помилување во Министерствотое.

**Примена на законот**

**Член 20**

Постапките за помилување по поднесени молби пред влегување во сила на овој закон продолжуваат да се водат согласно одредбите од Законот за помилување (Службен весник на РМ, 20/1993, 12/09 и 99/2016).

**Престанок на важење**

**Член 21**

Со влегување во сила на овој закон престанува да важи Законот за помилување (Службен весник на РМ, 20/1993, 12/09 и 99/2016)

**Влегување во сила на законот**

**Член 22**

Овој закон влегува во сила осмиот ден од денот на објавувањето во „Службен весник на Република Северна Македонија“.